ЧРЕЗ

Г-ЖА ЦЕЦКА ЦАЧЕВА

ПРЕДСЕДАТЕЛ

НА 43-ОТО НАРОДНО СЪБРАНИЕ

ДО

Г-Н ПЕТЪР МОСКОВ

МИНИСТЪР НА ЗДРАВЕОПАЗВАНЕТО

**П И Т А Н Е**

от ГЕОРГИ КАДИЕВ – народен представител

Съгласно чл. 90, ал. 1 от Конституцията на Република България и чл. 91 от ПОДНС внасям въпрос

**ОТНОСНО: ПОЛИТИКАТА НА МИНИСТЕРСТВО НА ЗДРАВЕОПАЗВАНЕТО КЪМ СПЕШНАТА МЕДИЦИНСКА ПОМОЩ В СТРАНАТА**

 **УВАЖАЕМИ ГОСПОДИН МИНИСТЪР,**

 През годините спорадично се коментират изключително наболелите проблеми в спешната медицинска помощ в страната. Сред тях ключовите теми обхващат нивата на заплащане на служителите, условията на труд и липсата на кадри в сектора.

 В началото на Вашия мандат темата се дискутираше около изказвания за гарантиране безопасността на лекарите в спешната помощ, като се лишат от достъп до нея общности квартали в страната. Въпреки това и към момента липсва представена цялостна визия с конкретен план за реформите в сектора, които възнамерявате да предприемете.

 Нееднократно поредица от министри на здравеопазването са поставяли необходимостта от увеличение на заплатите в сектора, като ако се бяха случили всички обещани увеличения само от 2012г. насам, в момента щатната заплата на спешните лекари би надхвърляла 1100лв. Въпреки това по настоящем тя е с над 30% по-малко, което демотивира служителите и засилва проблема с липсата на достатъчен брой квалифицирани служители в страната.

 По отношение на условията на труд по време на Вашия мандат се дискутираше важната тема за сигурността на лекарите, но се пренебрегнаха други важни теми като амортизацията на медицинската техника, болничните помещения, санитарните автомобили в страната, осигуряването и качествената поддръжка на работното облекло на персонала и дори относно санитарните условия в пунктовете за спешна помощ – в част от тях служители сигнализират за наличие на големи популации паразити като бълхи. Тези въпроси са особено наболели във Филиалите за спешна медицинска помощ (ФСМП) в населените места извън областните центрове на страната. Като при тях допълнително стои въпросът за осигуряване на адекватен транспорт за служителите на спешна медицинска помощ от ФСМП в по-малките населени места към Центровете за спешна медицинска помощ.

 До голяма степен свързан с вече посочените проблеми е и въпросът с липсата на кадри в системата, демотивирани от разликата в заплащането в страната в сравнение с останалите страни в ЕС, високата степен на несигурност и натоварване и лошите условия на труд.

 Всички тези фактори, редом с тези за организацията на работата в спешната помощ, водят до широко известните проблеми за големи забавяния при пристигането на екипи на спешна медицинска помощ, изоставяне на пациенти, за да се поемат по-спешни случаи, невъзможността за оказване на адекватна спешна помощ, агресивно поведение от страна на близките на пациентите.

 С оглед на горепосоченото моля да изложите своя план за конкретни реформи в спешната медицина в страната, който да включва отговорите и на следните въпроси:

1. Планирате ли ръст на възнагражденията в спешната медицинска помощ? С какви темпове и в какви конкретни времеви срокове?
2. Какви мерки възнамерявате да предприемете, за да гарантирате материалната обезпеченост и поддръжка на спешната медицина у нас с оглед и на последните промени в Закона за здравето, препотвърждаващи изключителната държавна отговорност към спешната медицина в страната?
3. Планирате ли разширяване на социалните придобивки на служителите в тази област с оглед на запазването на кадрите в системата и повишаване мотивираността им, включително чрез осигуряване на служебен транспорт за служители на ЦСМП от населените места с наличие на ФСМП?
4. Какъв контрол оказва Министерство на здравеопазването на санитарно-хигиенните условия в ЦСМП и ФСМП в страната?
5. Какви промени в организацията на спешната медицинска помощ предвиждате с оглед на гарантиране намаляване на времето за придвижване на екипите на спешна помощ и наличието на адекватно оборудване в санитарните автомобили?

 С уважение,

**ГЕОРГИ КАДИЕВ,**

**народен представител**